16. ΝΟΜΟΘΕΤ. ΔΙΑΤΑΓΜΑ υπ’ αριθ. 1495  της 24 Ιουν./6 Ιουλ. 1942 Περί μέτρων απαγορεύσεως λειτουργίας χρηματιστικών κλπ. γραφείων κατά την διάρκειαν της αναστολής της λειτουργίας του Χρηματιστηρίου Αθηνών. Εκυρώθη εξ υπαρχής δια της υπ’ αριθ. 302 της 30/30 Μαΐου 1946 Πράξεως Υπουργικού Συμβουλίου . Άρθρον μόνον.-1.Παρέχεται εις τον Υπουργόν της Εθνικής Οικονομίας το δικαίωμα, όπως κατά την διάρκειαν της αναστολής της λειτουργίας του Χρηματιστηρίου Αθηνών δι’ αποφάσεώς του διατάσση το κλείσιμον των χρηματιστικών, μεσιτικών (εξαιρέσει των Ανωνύμων Τραπεζιτικών Εταιρειών) και εν γένει γραφείων ασχολουμένων με τας επί των χρηματιστηριακών πραγμάτων (χρεωγράφων, συναλλάγματος, κλπ.) συναλλαγάς, απαγορευομένης και της εν τοις ανωτέρω γραφείοις παραμονής των χρηματιστών, μεσιτών κλπ. ως και των υπαλλήλων αυτών ως και της υπό των αυτών προσώπων ασκήσεως εν αυτοίς οιασδήποτε άλλης εργασίας. 2.Αποφάσει του Διευθυντού της Αστυνομίας Αθηνών δύναται να διαταχθή το κλείσιμον εφ’ ωρισμένον χρόνον και παντός ετέρου γραφείου, εις ο συγκεντρούνται πρόσωπα των εν τη προηγουμένη παραγράφω κατηγοριών ή υπάλληλοι αυτών κατά τον χρόνον της ισχύος των κατά την προηγουμένην παράγραφον εκδιδομένων αποφάσεων, εφ’ όσον παρέχονται υπόνοιαι ότι τα πρόσωπα ταύτα ασχολούνται με χρηματιστηριακάς εν γένει συναλλαγάς. 3.Οι παραβάται των ανωτέρω αποφάσεων συλλαμβάνονται και εισάγονται εις το αυτόφωρον Πταισματοδικείον και τιμωρούνται, εάν δεν συντρέχωσι βαρύτεραι παραβάσεις, με ποινήν κρατήσεως ή με χρηματικήν  ποινήν (από 5.000-100.000 δραχμών) ή και με αμφοτέρας τας ποινάς ταύτας. Αι επιβαλλόμεναι ποιναί δεν υπόκεινται εις μετατροπήν. Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 